ભારત દેશમાં અનેક લોકોની જન્મ તારીખ ૧ જૂન હોવાનું માનવમાં આવે છે. અનેક લોકોને જન્મ તારીખ ખબર ન હોવાથી કે યાદ ન રહેતા સરકારી ચોપડે તા. ૦૧ જૂન જન્મ તારીખ લખવામાં આવે છે. આથી દર વર્ષે તા ૦૧ જૂનને સરકારી જન્મદિન ગણવાનો લોકો માની રહ્યા છે. સામાન્ય રીતે જન્મ દિવસે લોકો ભારે ધામધૂમથી ઉજવણી કરતા હોય છે. જેમાં પરિવાર અને સ્નેહીજનોને બોલાવી હજારો રૂપિયાનો ખર્ચ કરવામાં આવે છે ત્યારે એક અનાથ બાળકના જન્મદિનની ઉજવણીમાં સાંસદ, કલેક્ટર સહિતના ઉચ્ચ અધિકારીઓએ હાજરી આપી નવો ચીલો ચાતર્યો છે. આ પ્રસંગે ચિલ્ડ્રન હોમમાં રહેતા બાળકોને કેક અને આઈસ્ક્રીમ ખવડાવી અનાથ બાળકના જન્મદિવસની ઉજવણી કરાઈ હતી. આ પ્રસંગે સાંસદ દેવજીભાઈ ફતેપરા, કલેક્ટર કે. રાજેશ, આર. કે. પંડ્યા, જિલ્લા સમાજ સુરક્ષા અધિકારી, જિલ્લા બાળ સુરક્ષા સહિતના અધિકારીઓ ઉપસ્થિત રહ્યા હતા. જેમાં ચિલ્ડ્રન હોમ ફોર બોયઝ્ સંસ્થામાં રહેતો વિષ્ણુએ ૧૧ વર્ષમાં પ્રવેશ કર્યો હતો. આથી સુરેન્દ્રનગર ટાવર રોડ પર આવેલ આ સંસ્થા ખાતે ચિલ્ડ્રન હોમના બાળકો સાથે બર્થ કેક, માથે ટોપી સાથે બાળકોએ આનંદ અને ઉત્સાહથી અનાથ બાળકની જન્મદિવસની ઉજવણી કરી હતી. આ કાર્યક્રમને સફળ બનાવવા જયેશભાઈ સાપરા, અજયભાઈ મોટકા, આર. કે. પંડ્યા, મકવાણભાઈ સહિતના અધિકારીઓએ જહેમત ઉઠાવી હતી.